
	1.	Manylion Cysylltu



Os bydd arnoch angen trafod rhywbeth sy’n ymwneud â’r modwl, 
cysylltwch â:

Arweinydd Modwl ac Uwch Ddarlithydd Gwyddoniaeth: 
Dr Ceri Lewis 
c.j.lewis@uwtsd.ac.uk	01267 676658

Uwch Ddarlithydd y Dyniaethau:
Dr Sioned Hughes		01267 676636
s.v.hughes@uwtsd.ac.uk 




	2.	Ein disgwyliadau



Gobeithiwn y byddwch yn mwynhau’r modwl a’r rhaglen ac rydym yma i’ch helpu. Dylech: 
· Wneud defnydd da o gyfleusterau ac adnoddau’r Brifysgol
· Mynychu a chymryd rhan mewn sesiynau
· Ymddwyn yn gyfrifol  
· Cyflwyno aseiniadau erbyn y dyddiad terfyn
· Ymroi a chymryd rhan mewn pob sesiwn


Darllenwch y ddogfen Rheoliadau’r Brifysgol – Canllaw i Fyfyrwyr.












	3.	Amcanion a Deilliannau Dysgu




AMCAN(ION)
· Datblygu gwybodaeth, dealltwriaeth ac ymwybyddiaeth feirniadol myfyrwyr ynghylch modelau dysgu seiliedig ar ymholi. 
· Archwilio gwahanol sgiliau ymholi a’r modd y gellir hyrwyddo’r rhain yn yr ystod oedran 3-11.


DEILLIANNAU DYSGU

Ar ôl cwblhau’r modwl hwn yn llwyddiannus, dylai’r myfyriwr allu dangos y gallu i:
· Ddiffinio ac esbonio potensial dysgu seiliedig ar ymholi yn yr ysgol gynradd.
· Nodi’n feirniadol sgiliau ymholi penodol a’r modd y gellir datblygu’r rhain mewn ystod o gyd-destunau daearyddol, hanesyddol, gwyddonol a chrefyddol trwy’r ystod oedran 3-11.
· Dadansoddi’r gwahanol fodelau a dulliau sy’n seiliedig ar ymholi.


































	4.	Darllen cefndirol/tasgau hanfodol



Cyflwyniad i ‘Dysgu Seiliedig ar Ymholi’ (DSY) 

Yn y llawlyfr hwn cewch restr o weithgareddau i’w gwneud – rhai fel unigolion, eraill fel grŵp. Argymhellir yn gryf eich bod yn gwneud y rhain ac yn cadw llyfr nodiadau fel tystiolaeth o’ch gwaith. 

Beth a olygir wrth ‘DSY’?
Cyfeiria DSY at ddull o addysgu a dysgu sy’n seiliedig ar ymholiad hunangyfeiriol gan y dysgwr. Darpara DSY ddull o addysgu a dysgu sy’n canolbwyntio’n gryf ar y disgybl/dysgwr ac sy’n cyfoethogi profiad dysgu disgyblion yn ystod eu hamser yn yr ysgol gynradd. Yn achos DSY, proses o ddarganfod ac ymholi sy’n ysgogi’r dysgu ac o’r herwydd, gellid ei ystyried yn derm ymbarél ar gyfer dysgu sy’n cynnwys, er enghraifft, ddysgu sy’n seiliedig ar broblemau, gwaith maes, prosiectau neu astudiaethau achos. Gan ddechrau gyda ‘senario’ ac o dan gyfarwyddyd hwylusydd (athro), noda dysgwyr eu materion a'u cwestiynau eu hunain. Wedyn astudiant yr adnoddau y mae arnynt eu hangen i ymchwilio i’r pwnc, a thrwy hynny sicrhau’r wybodaeth yr oedd ei hangen. Gellir dadlau bod gwybodaeth a enillir yn y modd hwn yn haws ei chofio am iddi ddod o brofiad ac mewn perthynas â phroblem go iawn.

Nodweddion DSY
· Mae’r dysgu’n canolbwyntio ar ddisgyblion yn y bôn gyda phwyslais ar waith annibynnol/grŵp a defnydd y llyfrgell, y we ac adnoddau gwybodaeth eraill.
· Daw athrawon yn hwyluswyr, gan gynnig anogaeth a chefnogaeth er mwyn i ddysgwyr fynd yn gyfrifol am yr hyn a ddysgant a sut. 
· Cyrhaedda dysgwyr bwynt lle nad ydynt yn ymchwilio i gwestiynau a osodir gan eraill, ond gallant lunio eu pynciau ymchwil eu hun a throi’r ymchwil hwnnw’n wybodaeth ddiddorol.
· Caiff dysgwyr nid yn unig ddealltwriaeth ddyfnach o’r pwnc, ond hefyd y sgiliau datblygu gwybodaeth ac arwain sydd eu hangen ar gyfer mynd i'r afael â phroblemau cymhleth a geir yn y byd go iawn.




Manteision DSY
· Yn sylfaenol, mae disgyblion yn ymwneud yn fwy â’r maes dysgu/pwnc. Ystyrir bod dysgu’n fwy perthnasol i anghenion dysgwyr, ac o’r herwydd maent yn frwd ac yn eiddgar i ddysgu.
· Gall dysgwyr ymhelaethu ar hyn y maent wedi’i ddysgu trwy ddilyn eu diddordebau ymchwil eu hunain.
· Caniatâ DSY i ddisgyblion ddatblygu dull mwy hyblyg o ddysgu, gan roi’r rhyddid a’r cyfrifoldeb iddynt drefnu eu patrwm gweithio oddi mewn i gyfyngiadau amser y dasg.
· Mae gweithio oddi mewn i grŵp a chyfathrebu ag eraill yn sgiliau byw hanfodol i ddisgyblion.
· I athrawon, mae defnyddio modelau a dulliau DSY yn helpu i ddeall y broses ddysgu ac anghenion newidiol dysgwyr/disgyblion.

Mae strategaethau a thechnegau DSY yn galluogi dysgwyr i gymryd cyfrifoldeb am eu dysgu eu hunain ac i ddatblygu sgiliau i’w helpu i ail-archwilio eu meddyliau. Maent yn nodi’r hyn maent yn ei wybod a pham maen nhw’n ei wybod, yn cwestiynu’r hyn y gwnaethant ei ragdybio a’r eglurhadau sydd eu hangen, gan gydnabod yr hyn mae’n rhaid iddynt ei wneud nesaf i wella’u dealltwriaeth ymhellach. Yn hyn o beth dylai dulliau DSY ffurfio rhan o arlwy dysgu ac addysgu cytbwys a gynigir mewn ysgolion, yn enwedig yng ngoleuni’r cwricwlwm esblygol yng Nghymru yn dilyn adolygiad Donaldson.

Rhaid caniatáu cyfleoedd i ddysgwyr ail-lunio eu barn a phrofi eu syniadau trwy eu hegluro a’u trafod gyda phobl eraill. Dyma agwedd gymdeithasol ar ddysgu ac felly mae “dysgu cyd-ddibynnol” yn ymwneud â datblygu cymuned ddysgu.
“For the learning process to be productive the learner must first take ownership of the ideas. Until this happens the learner’s engagement remains superficial, and “deep learning”, the type that is sustained, which can be applied to new situations and developed further, remains beyond their grasp”. (Lakin, 2013)

Daw’r ysgogiad mewnol a’r cymhelliad o du’r dysgwr – rhaid i’r wybodaeth fod yn berthnasol ac yn hygyrch – yn bwysicaf oll mae’n rhaid bod y dysgwr eisiau ei dysgu.
 “Without the motivation, the innermost drive, learning becomes a mundane, meaningless operation fit only for an objective driven assessment process”. (Lakin, 2013)



Dysgu Seiliedig ar Ymholi (DSY) mewn Gwyddoniaeth

Mae digon o dystiolaeth ymchwil (er enghraifft, Adroddiadau SPACE 1990-1998) fod plant wrth ddod ar draws rhywbeth newydd, yn ceisio gwneud synnwyr ohono trwy ddefnyddio syniadau a ffurfiwyd ar sail profiadau blaenorol. Addasir y syniadau hyn o’u defnyddio er mwyn ceisio esbonio’r profiad newydd. Yn y broses hon, defnyddir syniad i wneud rhagfynegiad ac wedyn rhoddir prawf arno trwy weld a yw’r dystiolaeth o’r profiad newydd yn cytuno â'r hyn a ragfynegwyd. Os ydyw, cynydda’r syniad ychydig yn “fwy” gan ei fod wedyn yn esbonio ystod ehangach o ffenomenau. Hyd yn oed os nad yw’n gweithio, a bod angen rhoi prawf ar syniad arall, mae’r profiad wedi helpu i buro’r syniad.

Y dull adeileddol hwn sydd wrth wraidd y rhan fwyaf o’r ymarfer ar lawr dosbarth. Mae’n seiliedig ar egwyddorion Piaget, sef yr adeiledir gwybodaeth yn weithredol trwy ryngweithio’n ymarferol â gwrthrychau a deunyddiau (Piaget, 1959). Rôl yr athro yn y broses hon yw dechrau o’r safbwynt bod plant yn dod i wyddoniaeth â'u syniadau eu hunain, a thrwy dderbyn hyn a defnyddio'u syniadau a'u diddordebau gall yr athro herio a datblygu'u ffordd o feddwl a defnyddio cwestiynau’r plant eu hunain i arwain rhagor o waith ymchwilio.

Mae ymholi’n gysyniad pwysig ym maes addysg gwyddoniaeth, gan ddisgrifio’r modd yr arweinia sgiliau proses (a elwir gan amlaf bellach yn sgiliau ymholi) at ddealltwriaeth. Nodwedd allweddol ymholiad gwyddonol, yn wahanol i ymholiad mwy cyffredinol, yw defnyddio tystiolaeth o’r byd naturiol a’r byd gwneud wrth roi prawf ar syniadau am y modd y gweithia pethau. Yn aml, er nad pob tro, deillia’r dystiolaeth hon o drafod deunyddiau â’u dwylo yn anuniongyrchol neu arsylwi’n uniongyrchol ar ddigwyddiadau. Wrth helpu’r plant i wneud synnwyr o’r byd o’u cwmpas, mae nodweddion eraill ar eu dysgu’n bwysig, yn enwedig dechrau o’r syniadau sydd ganddynt a defnyddio gwybodaeth am eu cynnydd i addasu'r addysgu a chyflymder y dysgu i sicrhau dealltwriaeth.

Ar lawr dosbarth ymholiad gwyddonol yw’r hyn a wna plant er mwyn ateb cwestiynau gwyddonol am y byd o’u cwmpas. Gwnânt hyn trwy ofyn cwestiynau, casglu a dadansoddi data, datblygu esboniadau a datrys problemau. Defnyddiant y sgiliau ymholi gwyddonol hyn mewn amrywiaeth o gyd-destunau, gan geisio tystiolaeth i roi prawf ar eu syniadau ac ateb cwestiynau. Er enghraifft didoli deunyddiau yn ôl priodoleddau penodol, sylwi ar y modd yr anwedda pwllyn o ddŵr, ymchwilio i darddiad llaeth, edrych ar batrymau o ran tyfiant planhigion, neu ymchwilio i’r modd yr adlama pêl ar wahanol arwynebeddau. Chwilio am dystiolaeth i ateb cwestiynau gwyddonol sy’n gwneud y gwahanol weithgareddau hyn yn ymholiad gwyddonol.

Mae nifer o ffyrdd y gall plant gasglu a dadansoddi tystiolaeth. Fodd bynnag, mewn ysgolion cynradd dangosodd ymchwil megis prosiect Ymchwiliadau ASE-King’s i Wyddoniaeth mewn Ysgolion (AKSIS, 1998) hyn: “science enquiry generally means doing a fair test”. Cafodd y goblygiad mai cyfyngedig oedd profiad plant o fathau eraill ar ymholi gwyddonol ddylanwad uniongyrchol ar y rhaglen astudio ar gyfer gwyddoniaeth yn y Cwricwlwm Cenedlaethol ar gyfer Cymru a ddiwygiwyd yn 2008.  Yr ymateb mwyaf diweddar i’r prosiect AKSIS yw’r prosiect “It’s not fair” sy’n uniaethu â’r angen i ehangu profiadau ymholi’r disgyblion ac sydd wedi ei gyflwyno’n ddefnyddiol iawn yn y cyhoeddiad It’s not fair or is it? A guide to developing children’s ideas through primary science enquiry (Turner, Keogh, Naylor & Laurence, 2011).Y mathau o ymholi a nodir yw Chwilio am batrymau, Archwilio, Dosbarthu a nodi, Gwneud pethau, Profi teg a Defnyddio a chymhwyso modelau. Yn llinyn gwyddoniaeth y modwl hwn byddwch yn ystyried y gwahanol fathau ar ymholi gwyddonol a nodwyd yn y gorchmynion cwricwlwm yng nghyd-destun y cyfleoedd i fynd i'r afael â hwy oddi mewn i bynciau a themâu a dynnir o Ystod y cwricwlwm:  rhyngddibyniaeth organebau, y Ddaear gynaliadwy a’r modd y gweithia pethau. Wrth ystyried y gwahanol gyd-destunau ar gyfer ymholi gwyddonol tynnir sylw at nodweddion DSY a nodwyd eisoes a’u trafod mewn cyd-destun esblygiad cwricwlaidd ar ôl Donaldson, er enghraifft ystyried y perthynas rhwng gwyddoniaeth a thechnoleg wrth ymateb i gwestiynau er mwyn datrys problem. Gall y sgiliau a nodwyd yn yr adrannau “Cynllunio”, “Datblygu” a “Myfyrio” o dan Datblygu Meddwl yn y Fframwaith Sgiliau ddarparu cyfleoedd i blant gynllunio a chynnal ymchwiliadau sy’n gysylltiedig â’u syniadau a’u cwestiynau eu hunain.   Yn ogystal, trafodir cyd-destunau ar gyfer ymholi gwyddonol mewn termau sy’n hyrwyddo DSY trwy annog plant i fynegi syniadau, gweithio’n gydweithredol, dysgu wedi'i bersonoleiddio, asesu gan gymheiriaid a hunanasesiad ac asesu ar gyfer dysgu.




Dysgu Seiliedig ar Ymholi (DSY) yn y Dyniaethau

Mae ymholi’n ddull dysgu ac addysgu derbyniol mewn dyniaethau cynradd ac, fel cyd-destun pedagogaidd, mae nifer o bersbectifau y gellir archwilio syniad ymholiad trwyddynt. Yn hanesyddol, nid yw’r dull pedagogaidd o ymholi’n newydd; gellir olrhain tystiolaeth o ddefnyddio ymholi yn y dyniaethau’n yn ôl i ddechrau’r 1900au o leiaf (Garner, 2007; Collingwood, 1939, fel y’i dyfynnir yn Cooper, 2000: 3). Mae’r dull ymholi wedi’i wreiddio’n gryf mewn damcaniaethau seicolegol am ddysgu a chynigia hyn resymeg glir ar gyfer ei ddefnyddio oddi mewn i’r dyniaethau cynnar. Fodd bynnag, mae llawer o ymchwil sy’n dangos bod cryn fwlch rhwng y rhethreg a’r gweithredu. O’r herwydd, oddi mewn i’r modwl hwn, archwilir a dadansoddir pob un o’r persbectifau hyn (gan gynnwys rhesymu diddwythol ac anwythol, Bruner/Vygotsky ac ymholi, y broses ymholi, sgiliau meddwl a thacsonomi Blooms et al./Anderson o adrannau gwybyddol) ac fe’ch anogir i gymryd safbwynt beirniadol.  

Trwy ymholi yn y dyniaethau dysga’r plant i feddwl fel hanesydd neu ddaearyddwr a dylanwada hyn ar y modd y gwelant y byd. Mae’r dull ymholi’n gosod y disgybl ynghanol y broses ddysgu, gan adeiladu ar eu gwybodaeth flaenorol, datblygu eu chwilfrydedd a’u helpu i wneud synnwyr o’r byd (gorffennol, presennol a dyfodol). Hwyluswyr y dysgu hwn yw’r athrawon. Mae cwestiynau ymholi da yn y dyniaethau yn tanio dychymyg y plant a’u syniad o ryfeddod. O’r herwydd, mae defnydd effeithiol ar gwestiynau agored sy’n procio’r meddwl yn ganolog i’r dull ymholi ac yn sail i’r holl broses addysgu a dysgu.  Yn y dyniaethau, y cwestiynau Pwy? Beth? Ble? Sut? Pryd? Pam? yw sail yr ymholi. Mae sgiliau meddwl a strategaethau’n ddulliau hanfodol sy’n cynnal yr ymholi yn galluogi plant i ymdrin yn effeithiol a chreadigol â’r ymholiad neu’r broblem sydd i’w datrys.

Mae gwaith maes neu ddysgu y tu allan i’r ystafell ddosbarth yn rhan bwysig o’r gwaith o ddysgu ac addysgu’r dyniaethau yn yr ysgol gynradd.  Cynigia gwaith maes gyfleoedd i ymarfer sgiliau arsylwi, dychmygu, casglu data a dadansoddi. Mae gwaith maes sy’n seiliedig ar ymholi’n annog pawb i gymryd rhan ac mae’r plant yn rhan weithredol ym mhob cam. I ddechrau, cynorthwyir y plant i ddatblygu’r cwestiwn ymholi ynghyd â chwestiynau eilaidd a hefyd i ddatblygu’r sgiliau ymchwilio angenrheidiol, ond yn raddol cymerant berchenogaeth helaethach ar gynllunio a mynd yn ddysgwyr mwy annibynnol. Mae ystod y profiadau mewn gwaith maes sy’n seiliedig ar ymholi’n dyfnhau ac yn cyfoethogi dysgu pynciol, yn cynnig dyfnder i’r cwricwlwm a hefyd yn helpu i ddatblygu sgiliau bywyd allweddol.

Mae adnoddau o ansawdd uchel sy’n ennyn brwdfrydedd yn sylfaenol i ddull seiliedig ar ymholi lle mae plant yn meddwl, holi a rhoi’r dystiolaeth at ei gilydd. Mae angen i blant ddysgu sut i ddefnyddio’r ffynonellau hyn yn effeithiol, a’u hannog i fod yn feirniadol eu safbwynt ac i gadarnhau un ffynhonnell ar sail un arall.  Yn ystod DSY yn y dyniaethau, caiff disgyblion gyfle i ddatblygu sgiliau penodol megis dod o hyd i wybodaeth a’i dadansoddi trwy ddefnyddio llyfrgelloedd, archifau, orielau, amgueddfeydd, canolfannau adnoddau ac ystorfeydd ar-lein.  

Mae astudiaeth leol yn gyd-destun delfrydol i DSY yn y dyniaethau. Er y diffinnir DSY mewn gwahanol ffyrdd, mae’r pwyslais ar blant sy’n holi cwestiynau, siarad pwrpasol, cydweithio, dewis a dehongli ffynonellau, dysgu yn yr awyr agored a datblygu llinell ymholi. Ni ddylai DSY llwyddiannus ddatblygu yn unig wybodaeth leol, sgiliau disgyblion a’u parch at yr amgylchedd yn unig, dylai hefyd eu galluogi i ddangos cyfrifoldeb, annibyniaeth ac awydd i ddod i wybod rhagor. Gallai DSY yn y dyniaethau gynnig profiadau dysgu cyffrous a chofiadwy, sy’n ysbrydoli ac ysgogi dychymyg plant.


Cyflwyniad i Dŷ Newton 
· Tŷ Newton, Parc Dinefwr, Llandeilo, Sir Gaerfyrddin.
http://www.nationaltrust.org.uk/dinefwr

Rhesymwaith yr ymweliad

Ymweliad â Thŷ Newton
Gall yr amgylchedd lleol fod yn adnodd cyfoethog ar gyfer addysg a dysgu trwy ddefnyddio gwahanol fodelau o ddysgu sy’n seiliedig ar ymholi. Gall roi ffocws lleol i’ch gwaith, nid yn unig o ran hanes a daearyddiaeth, ond mewn meysydd pwnc eraill hefyd, ysgogi’r disgyblion i greu gwaith cyffrous a gwreiddiol. Fel athro, mae’n bosibl yr hoffech archwilio materion sy’n effeithio ar y gymuned leol ac wrth wneud hynny gallwch gynnwys y plant yn y gwaith o bwyso a mesur y dystiolaeth, gwrando ar wahanol farn, a gwneud a chyfiawnhau penderfyniadau. Mae Tŷ Newton yn un enghraifft o gyd-destun addas i ddatblygu cyfleoedd ar gyfer ymholi gwyddonol, hanesyddol a chrefyddol a gwaith maes daearyddol. 

Cyflwyniad i Dŷ Newton

Saif Tŷ Newton yn yr ystâd 800 erw Parc a Chastell Dinefwr ar gyrion Llandeilo, gorllewin Cymru. Yn hanesyddol, yn yr Oesoedd Canol hwn oedd lleoliad llys y tywysog Cymreig o fri, yr Arglwydd Rhys. Adeiladwyd y tŷ ynghanol yr ail ganrif ar bymtheg a bu’n gartref i’r teulu Rice (a ddaeth maes o law yn Farwniaid Dinefwr). Tirluniwyd y parc yn y 18fed ganrif.

Ariannwyd y gwaith o adfer y Tŷ o dan raglen Amcan 1 yr Undeb Ewropeaidd a reolir gan Lywodraeth Cymru. Adferwyd llawr gwaelod ac islawr Tŷ Newton i’r cyfnod Edwardaidd. Fel ymwelydd, cewch daith yn ôl i 1912, i weld, cyffwrdd a chlywed am fywyd uwchben a than y grisiau ym mlynyddoedd cynnar yr 20fed ganrif.

Gobeithir y bydd y safle hyfryd hwn yn symbylu’ch dychymyg fel athrawon, i weld y potensial ar gyfer addysgu cwricwlwm CA2 trwy ddefnyddio DSY. 

http://www.carmarthenshire.gov.uk/attached_files/Huw/Evelyn/Llandeilo.pdf

           [image: ]             Cynllun o Barc Dinefwr 


Beth y mae angen i chi ei wneud?


Wrth baratoi i’r modwl hwn bydd angen i chi:

· Gynnal ymchwil ar Dŷ Newton
· Cefnogi’ch gilydd, rhannu, herio a gwerthuso syniadau  

Pethau defnyddiol i ddod gyda chi 

· Llyfr braslunio
· Llyfr nodiadau 
· Camera / Ffôn symudol / i-pad
· Tâp mesur


☻Yn ystod yr ymweliad, gwnewch yn siŵr eich bod yn gwneud yn fawr o’r amser. Ar eich ymweliad cyntaf, ceisiwch gael teimlad cyffredinol am y lle. Cerddwch o gwmpas y gerddi yn ogystal â’r tŷ. 


Pethau i’w hystyried: 

· Dewch o hyd i’r prif atyniadau a’u nodi, e.e. Tŷ Newton, Castell Dinefwr ac ati.
· Ymchwiliwch i fannau o ddiddordeb gwyddonol, hanesyddol, daearyddol a chrefyddol.
· Tynnwch luniau a gwneud lluniau er mwyn defnyddio’r lluniau maes o law ar yr astudiaethau yn y brifysgol. 
· Cofnodwch fanylion ffeithiol yn gywir – dyddiadau, dyluniadau, enwau, mesuriadau.
· Defnyddiwch y wardeniaid a’r gweithwyr – maent yno i ateb eich cwestiynau/ esbonio’r arddangosfeydd/ nodweddion i chi


Ar ôl yr ymweliad, dyma rai o’r pethau y bydd angen i chi eu gwneud:  

· Parhau â’ch ymchwil i Dŷ Newton, gan benderfynu ar weithgareddau posibl i’w defnyddio i hyrwyddo dysgu sy’n seiliedig ar ymholi.
· Penderfynu ar faterion megis sut y bwriadwch gynnwys yr holl ofynion pwnc, ar ba ffurf bydd yr adnodd/ gweithgareddau sy’n seiliedig ar ymholi?
· Cynllunio ymweliadau yn y dyfodol.
· Gwirio gyda thiwtoriaid pwnc a ydych ar y llinellau cywir: holi cwestiynau iddynt, gwirio pwyntiau o ran cywirdeb, eu defnyddio’n adnodd. 

Ffynonellau defnyddiol posibl

Dyma ychydig o adnoddau yr hoffech eu defnyddio, o bosibl, wrth baratoi eich aseiniad. Nid yw’r rhestr yn gyflawn.
· mapiau
· cynlluniau
· ffotograffau
· paentiadau a brasluniau
· arteffactau
· yr adeiladau eu hunain
· y tir
· cyfweliadau
· cofnodion cyfrifiad
· llyfrau hanes lleol/canllawiau teithio
· gwefannau 
· papurau newydd 

[image: P1030337]

☻Munud i feddwl:   bwriwch olwg ar dros y rhestr uchod. Wrth i chi gynllunio a pharatoi eich aseiniad, meddyliwch pa rai o’r ffynonellau hyn a allai fod yn ddefnyddiol. Gan weithio mewn grwpiau, beth am ofyn i aelodau unigol i ymchwilio i ffynonellau penodol ac adrodd nôl am eich darganfyddiadau wrth i chi fynd yn eich blaen? Pa adnoddau ychwanegol y gallech eu hychwanegu? 
 
Pa bynciau a all elwa o ddefnyddio arteffactau?

[image: P1030331]
Ffynhonnell:  Yr Ymddiriedolaeth Genedlaethol 


Mae dysgu o wrthrychu o fudd ar draws y cwricwlwm. Er enghraifft:
· Hanes: syniad o gronoleg, empathi a sgiliau allweddol.
· Gwyddoniaeth: dosbarthu deunyddiau, priodoleddau a ffyrdd o ddefnyddio deunyddiau, gwneud sylwadau agos, disgrifio, cymharu, esbonio, a gofyn cwestiynau sy’n cysylltu â mathau o ymholi gwyddonol a nodwyd.
· Cymraeg/Saesneg: Holi ac ateb cwestiynau, deunyddiau cyd-destunol.
· Drama: Deunyddiau symbylu, datblygu empathi.
· Celf a Dylunio: Deunyddiau symbylu, deunyddiau cyd-destunol, tynnu llun bywyd llonydd.





☻Defnyddio arteffactau

Darllenwch ragor o ddeunyddiau priodol am ddefnyddio arteffactau yn y dosbarth. Yn achos yr enghraifft uchod, lluniwch 5 cwestiwn i’w holi i blant. Ceisiwch ofyn amrywiaeth o gwestiynau caeedig a phen agored.
 
Cyfeiriad/dolenni defnyddiol: 

Teaching History with 100 Objects: 
http://www.teachinghistory100.org/

https://www.historyresourcecupboard.co.uk/using-historical-artefacts/

 

Sgiliau a syniadau cyffredinol i’w hystyried 

Llythrennedd (Cymraeg/Saesneg)
· Cymharu a chyferbynnu
· Cwestiynu
· Damcaniaethu
· Holi ac Ateb Cwestiynau (Siarad a Gwrando) 
· Disgrifio
· Ysgrifennu Cyfarwyddiadau  
· Ysgrifennu Barddoniaeth
· Straeon trwy Ddrama

Rhifedd (Mathemateg)
· Cymariaethau
· Patrymau
· Cymesuredd
· Siapiau 2D a 3D

[image: P1030326]
Ffynhonnell: trwy garedigrwydd Tim Burton a’r Ymddiriedolaeth Genedlaethol

[image: P1030401]☻Fel grŵp, ychwanegwch at y rhestr o syniadau ar gyfer pynciau megis Daearyddiaeth ac Addysg Grefyddol. Defnyddiwch raglenni astudio’r Cwricwlwm Cenedlaethol ar gyfer CA2 i’ch helpu, e.e. sgiliau ac ystod ar gyfer pob pwnc allgraidd ac Addysg Grefyddol.


Ffynhonnell: trwy garedigrwydd Tim Burton 
a’r Ymddiriedolaeth Genedlaethol


Celf a Thechnoleg Dylunio
· Archwilio lliwiau naturiol, patrymau
Dyluniad a gwneuthuriad, gwrthrychau symudol neu 
golfachog
· Artistiaid Cymreig lleol

Gwyddoniaeth  
Gwybodaeth a dealltwriaeth o’r byd: Fy hun a phethau byw eraill; Fy hun a phethau nad ydynt yn fyw.
CA2: Sut mae pethau’n gweithio? Trydan; Golau; Sain; Grymoedd
Daear Gynaliadwy: Deunyddiau a’u rhinweddau; Deunyddiau sy’n newid
Rhyngddibyniaeth organebau – Gardd, coetir, perth, pyllau a nentydd.

Hanes – archwilio hanes y safle, pobl a digwyddiadau cysylltiedig; defnyddio ffynonellau gwreiddiol. 



Meysydd cyffredin i’w hystyried: 


☻ Fel rhan o’ch ymchwil eich hun, efallai yr hoffech ystyried: 

· Pa straeon sy’n gysylltiedig â Thŷ Newton?
· Beth oedd swyddogaeth gwahanol adeiladau/ystafelloedd?
· Pa arteffactau diddorol y gallwch eu gweld/dysgu amdanynt? Pwy oedd yn eu defnyddio? Pam? Pryd?
· Pa olygfeydd a welwch chi? Sut mae persbectifau’n newid? Sut mae’r Tŷ yn ‘edrych’ yn ystod tymhorau gwahanol/ar wahanol adegau o’r dydd? Sut y mae’r tir wedi/sut y gallai’r tir ysbrydoli artistiaid? Pa ddeunyddiau/patrymau y gallwch eu harchwilio?
· A ellir dysgu unrhyw beth am gredoau a gwerthoedd pobl ar sail y dreftadaeth adeiledig?
· Beth fyddai’r defnydd gorau ar y tir? 

Darllen cefndirol cyfeiriol/tasgau sy’n gysylltiedig â sesiynau sy’n seiliedig ar arweinydd/pwnc

Tasg 1
. Ymchwiliwch i natur a chwmpas DSY yn yr ysgol gynradd trwy gymharu gwahanol fodelau dysgu sy’n seiliedig ar ymholi, er enghraifft, y prosiect Gwahaniaeth Byw ym maes Addysg Grefyddol (Erricker, 2010), Prosiect Hanes Cynradd Nuffield a dulliau o ymholi gwyddonol a hyrwyddir gan AKSIS (1998) ac a atgyfnerthwyd gan Brosiect “It’s Not Fair” (2011).
Cymharwch ddulliau sy’n seiliedig ar ymholi yn Curriculum for Excellence yr Alban a Chwricwlwm Gogledd Iwerddon.

Tasg 2
.Ewch i wefan Ofsted a lawrlwytho’r canlynol: 
http://www.ofsted.gov.uk/resources/good-practice-resource-enquiry-based-approach-learning-st-anne%E2%80%99s-cofe-primary-school Good practice resource – An enquiry-based approach to learning: St Anne’s CofE Primary School. Yn yr astudiaeth achos hon pwysleisir y modd y mae dull Ysgol Gynradd Eglwysig St Anne’s o ddysgu sy’n seiliedig ar ymholi, trwy ddefnyddio arddangosiadau ymarferol, yn galluogi disgyblion i ddysgu am gymhlethdodau symudiad rhewlifoedd ac ystyried effaith y newid yn yr hinsawdd ar gap iâ yr Arctig a'r amgylchedd ehangach. Mae’r rhain yn weithgareddau heriol ond dangosant yr hyn y gellir ei gyflawni trwy ysgogi meddyliau ymholgar ag ymchwiliad ymarferol. Ystyriwch y modd y gallech ddefnyddio rhai o’r syniadau hyn gan ddefnyddio Tŷ Newton yn symbyliad.

Tasg 3
 Ewch i Lyfrgell y Brifysgol a gwnewch restr lawn o’r deunyddiau defnyddiol sydd ar gael yno i’ch helpu i ddysgu gwyddoniaeth a’r dyniaethau yn ystod oedran 3-11. Efallai yr hoffech greu tabl sy’n nodi enw’r adnodd, y math ar adnodd (llyfr/DVD/arteffact/dyddiadur, ac ati), lleoliad yr adnodd, defnyddiol ar gyfer dysgu - thema/sgiliau pwnc ac ystod, ac ati.

Tasg 4
 Darllenwch a gwneud nodiadau ar fanteision a heriau DSY:
Grigg, R. & Hughes, S. (2013) Teaching Primary Humanities, Harlow: Pearson Education. (Pennod 5, tt.99-125)
Pickford, T., Garner, W. & Jackson, E. (2013) Primary Humanities: Learning through Enquiry, London: Sage publications.
Turner, J. et al. (2011) It’s not fair - or is it? A guide to developing children’s ideas through primary science enquiry, Sandbach: Millgate House Education.
Lakin, L. (2013) Developing Independent Learning in Science. Maidenhead. OU Press.

Sut mae’r dadleuon hyn yn berthnasol i Dŷ Newton a chyd-destun arall o’ch dewis chi? 



Bydd tiwtoriaid pwnc yn ychwanegu eu tasgau a’u darlleniadau eu hunain at y sesiynau.


	
5.	Crynodeb o’r modwl 




	
Ymweliad â Pharc Dinefwr (Gorfodol) – Tŷ Newton – cyd-destun ar gyfer ysgogi DSY yn yr ysgol gynradd gan ganolbwyntio ar Wyddoniaeth a’r Dyniaethau (YCC).






	Crynodeb o’r ddarlith – Gwyddoniaeth 
	Tiwtor

	Gwyddoniaeth 1: Adolygiad o wyddoniaeth yn yr Ysgol Gynradd.  Cwestiynu manylion y Fframwaith Sgiliau a’r mathau o ymholiad gwyddonol.  Ystyried y berthynas rhwng ymholiad gwyddonol a modelau DSY.  

	CL


	Gwyddoniaeth 2: Datblygu ymgysylltiad gyda dilyniant a thystiolaeth.  Dod yn fwy annibynnol fel athrawon gwyddoniaeth mewn ystod o gyd-destunau ar draws y cyfnodau – Cyfnod Sylfaen a Chyfnod Allweddol 2.  

Canllawiau ar gyfer yr ymweliad â Thŷ Newton.

	CL


	Gwyddoniaeth 3: Datblygu ymgysylltiad gyda dilyniant a thystiolaeth.  Dod yn fwy annibynnol fel athrawon gwyddoniaeth mewn ystod o gyd-destunau ar draws y cyfnodau – Cyfnod Sylfaen a Chyfnod Allweddol 2.  

	CL


	Gwyddoniaeth 4: Datblygu ymgysylltiad gyda dilyniant a thystiolaeth.  Dod yn fwy annibynnol fel athrawon gwyddoniaeth mewn ystod o gyd-destunau ar draws y cyfnodau – Cyfnod Sylfaen a Chyfnod Allweddol 2.  

	CL


	Gwyddoniaeth 5: Adfyfyrio’n feirniadol ar ddysgu ac addysgu gwyddoniaeth gan gynnwys y berthynas rhwng ymholiad gwyddonol a modelau DSY.  I gadarnhau dealltwriaeth o gymhwysiad ystod o ddulliau er mwyn bod yn athrawon gwyddoniaeth hyderus yn yr Ysgol Gynradd. 

	CL


	Gwyddoniaeth 6: Adfyfyrio’n feirniadol ar ddysgu ac addysgu gwyddoniaeth gan gynnwys y berthynas rhwng ymholiad gwyddonol a modelau DSY.  I gadarnhau dealltwriaeth o gymhwysiad ystod o ddulliau er mwyn bod yn athrawon gwyddoniaeth hyderus yn yr Ysgol Gynradd.

	CL





















	Crynodeb o’r ddarlith – Dyniaethau
	Tiwtor

	DYNIAETHAU 1: DSY a’r Dyniaethau? Pam DSY? Ystyried y cysylltiadau rhwng DSY a’r theori ‘adeiladol’ (constructivism). Beth yw DSY mewn hanes, daearyddiaeth ac Addysg Grefyddol? Disgrifio natur a statws ffeithiau, dehongliadau a ffynonellau mewn hanes a daearyddiaeth. Ystyried y goblygiadau ar gyfer addysgu a dysgu prosesau ymholi hanesyddol, daearyddol a chrefyddol.  
	SH




	DYNIAETHAU 2: Cyflwyno a diffinio astudiaeth lleol yn yr ysgol gynradd a disgrifio mannau cychwyn posibl ar gyfer defnyddio DSY i astudio’r ardal leol. Adnabod y mathau o gwestiynau, ffynonellau ac agweddau i’w hystyried wrth gynllunio ar gyfer astudio’r ardal leol yn defnyddio DSY. Cyflwyno’r ‘Model S’ (offeryn cynllunio syml ar gyfer ymholiadau lleol) a phwysleisio’r elfennau allweddol ymholiad da ar bob lefel. Esbonio y pwysigrwydd o ddysgu y tu allan i’r dosbarth (gwaith maes) i’r broses ymholi. Archwilio cysylltiadau posibl â Thŷ Newton/ Parc Dinefwr. 
	SH






	DYNIAETHAU 3: DSY ar waith. Ystyried pam fod cwestiynu ymholgar agored yn greiddiol i’r ymagwedd ymholi yn y dyniaethau a sut mae’r math hyn o gwestiynu yn herio plant i ymdrin â materion a phroblemau go iawn, h.y. i gynnal trafodaeth a gwneud cysylltiadau. Archwilio rhai o’r amrywiaeth o strategaethau addysgu a dysgu sy’n gysylltiedig â’r broses ymholi ac ystyried pam fod sgiliau meddwl a strategaethau eraill yn cael eu hystyried fel ‘offer ymholiad’ yn y dyniaethau. 

	SH





	DYNIAETHAU 4: DSY ar waith:  Cyflwyno y model ‘Ymholiad a Chwestiynu’ fel model posibl i’w ddefnyddio gyda DSY yn y dyniaethau. Cyfeirio at yr hyn a olygir wrth ‘gynnydd’ mewn ymholiad yng nghyd-destun cyfranogiad y plant yn y broses. Defnyddio fframweithiau cynllunio i gynllunio ar gyfer cynnydd a dilyniant mwn ymholiadau hanesyddol ac ystyried cysylltiadau â dysgu ar draws y cwricwlwm. Astudiaeth Achos: Oes y Tywysogion a Chastell Dinefwr. 

	      SH

	DYNIAETHAU 5: DSY ar waith. Dysgu Gweithredol: Diffinio beth a olygir wrth ddysgu’n annibynnol a ‘dysgu gweithredol’ yn y dyniaethau. Archwilio rhai strategaethau dysgu gweithredol gan ystyried sut y gellir eu hymgorffori i DSY yn y dyniaethau. Defnyddio arteffactau i hyrwyddo Dysgu yn Seiliedig ar Ymholi. Archwilio cwestiynau allweddol wrth ddefnyddio arteffact crefyddol: Beth yw e? I beth y’i defnyddir?  Sut y’i defnyddir? Pwy fyddai’n ei ddefnyddio? Pryd y’i defnyddir? Beth mae’n ei olygu i gredinwyr? 

	SH

	DYNIAETHAU 6: Defnyddio mannau addoli Cristnogol i hyrwyddo Dysgu yn Seiliedig ar Ymholi yn y Cyfnod Sylfaen. Archwilio llwybrau ymholi megis: Pwy sy’n mynd i eglwys? Pam mae Cristnogion yn mynd i eglwys? A oes eglwysi eraill yn yr ardal? Pa bethau sy’n bwysig yn yr eglwys? Pryd allwch chi fynd i eglwys? Beth sydd yr un peth neu’n wahanol i’ch cartref? Beth ydych chi’n ei hoffi/ddim yn ei hoffi yn yr eglwys? Beth hoffech chi ei ofyn i’r Parchedig .......? 

	SH






	6.	Tasgau ac arweiniad asesu  




	CÔD Y MODWL
	TEITL Y MODWL
	DULL ASESU

	
ECAD5006C
	
Dysgu Seiliedig ar Ymholi

	
Aseiniad
(5000 o eiriau) 100%





Dyddiad cyflwyno: 13 Mai 2019

Dyddiad dychwelyd: 12 Mehefin 2019



[image: Discover University of Wales Trinity Saint David]

ATODIAD GA36b

	MANYLEB ASESU LEFEL 5



	Enw’r myfyriwr:
	
	Rhif Adnabod y myfyriwr:
	

	Rhaglen:
	BA Addysg Gynradd gyda SAC

	Modwl:
	Dysgu Seiliedig ar Ymholi

	Cod y modwl:
	ECAD5006C
	Cyfraniad at 
Asesiad 
Cyffredinol y 
Modwl (%):
	100%

	Darlithydd:
	Dr Ceri Lewis
	Gwiriwr Mewnol:
	

	Teitl yr Aseiniad:
	Trafodwch yn feirniadol yr agwedd Dysgu Seiliedig ar Ymholi (DSY) y gellir ei ddefnyddio fel rhan o ystod o agweddau dysgu ac addysgu yn yr ysgol gynradd. Yn eich trafodaeth, cyfeiriwch at enghreifftiau o strategaethau a thechnegau DSY y byddwch yn eu defnyddio i ddatblygu sgiliau, gwybodaeth a dealltwriaeth y dysgwyr mewn agweddau o’r dyniaethau a gwyddoniaeth yn yr ysgol gynradd
	Nifer o eiriau (neu’r cyfwerth): 
	5000 o eiriau 

	Dyddiad cyflwyno:
	13 Mai 2019
	Dyddiad dychwelyd marciau dros dro ac adborth ysgrifenedig: 
	12 Mehefin 2019

	Dull cyflwyno: 
	Lle bo’n ymarferol ac yn bosibl, rhaid cyflwyno pob asesiad ysgrifenedig drwy Turnitin, oni nodir yn wahanol gan y Darlithydd.  (PEIDIWCH â rhoi’r fanyleb asesu hon i mewn i Turnitin neu bydd yn cyfateb i lawer o bethau tebyg yng nghyflwyniadau myfyrwyr eraill.)
Dull cyflwyno arall (os ydy’n berthnasol): 
Bydd cyflwyno’r asesiad yn hwyr yn arwain at ddyfarnu marc cosb.  Cosbau am gyflwyno’n hwyr: Hyd at wythnos yn hwyr, uchafswm marc o 40%.  Dros wythnos yn hwyr, 0%.  Y Panel Amgylchiadau Esgusodol yn unig all gymeradwyo newid dyddiadau cyflwyno. 

	Gonestrwydd academaidd / cyfeirnodi: 
	Mae gonestrwydd academaidd yn ofynnol.  Ym mhrif ran eich cyflwyniad rhaid i chi gydnabod awduron y mae’ch gwaith wedi’i seilio ar eu hymchwil a’u syniadau. Dylech atodi rhestr gyfeiriadau i’ch cyflwyniad sy’n nodi’r llyfrau, erthyglau ac ati rydych wedi’u defnyddio, wedi cyfeirio atynt neu wedi’u dyfynnu er mwyn cwblhau’r asesiad hwn.   


	Deilliannau Dysgu’r Modwl 
(o faes llafur y modwl)

	· Diffinio ac esbonio potensial dysgu seiliedig ar ymholi yn yr ysgol gynradd.
· Nodi’n feirniadol sgiliau ymholi penodol a’r modd y gellir datblygu’r rhain mewn ystod o gyd-destunau daearyddol, hanesyddol, gwyddonol a chrefyddol trwy’r ystod oedran 3-11.
· Dadansoddi’r gwahanol fodelau a dulliau sy’n seiliedig ar ymholi.





	
DISGRIFIAD O’R DASG



Trafodwch yn feirniadol yr agwedd Dysgu Seiliedig ar Ymholi (DSY) y gellir ei ddefnyddio fel rhan o ystod o agweddau dysgu ac addysgu yn yr ysgol gynradd. Yn eich trafodaeth, cyfeiriwch at enghreifftiau o strategaethau a thechnegau DSY y byddwch yn eu defnyddio i ddatblygu sgiliau, gwybodaeth a dealltwriaeth y dysgwyr mewn agweddau o’r dyniaethau a gwyddoniaeth yn yr ysgol gynradd. 

Mae angen i chi gynnwys y canlynol yn eich aseiniad: 

Cyflwyniad (Canllaw: 1750 o eiriau) 
· Beth yw Dysgu Seiliedig ar Ymholi?  
· Diffiniad o Dysgu Seiliedig ar Ymholi (DSY) (Yr ystod o fodelau/dulliau)
· Cyfeiriwch at dystiolaeth sy’n seiliedig ar lenyddiaeth e.e. damcaniaethwyr sy’n trafod agweddau ar addysgeg sy’n cefnogi cymhwyso nodweddion DSY
· Trafodwch fanteision a sialensiau defnyddio DSY 
· Rhowch amlinelliad o’r cyfleoedd i ymgysylltu â DSY mewn gwyddoniaeth a'r dyniaethau yn yr ysgol gynradd
Prif Gorff (Canllaw: 3000 o eiriau)

Datblygu trafodaeth DSY mewn prosiect yr hoffech ei wneud â dosbarth / lleoliad mewn un o'r opsiynau canlynol:
1. Trafodwch natur strategaethau a thechnegau DSY a’r defnydd ohonynt i ddatblygu ymgysylltiad dysgwyr â gwybodaeth a dealltwriaeth a’r cylch sgiliau “Cynllunio, Datblygu, Adfyfyrio” mewn ymholiad gwyddonol yn yr ysgol gynradd (Dewiswch naill ai’r Cyfnod Sylfaen neu Gyfnod Allweddol 2 i ddangos enghreifftiau a thrafod y defnydd o DSY yn y cyd-destun hwn).
NEU
2. Trafodwch natur strategaethau a thechnegau DSY a’r defnydd ohonynt i ddatblygu ymgysylltiad dysgwyr â gwybodaeth a dealltwriaeth a’r modelau sgiliau ymholi yn y dyniaethau yn yr ysgol gynradd (Dewiswch naill ai’r Cyfnod Sylfaen neu Gyfnod Allweddol 2 i ddangos enghreifftiau a thrafod y defnydd o DSY yn y cyd-destun hwn).

Casgliad: (Canllaw: 250 o eiriau)
· Crynodeb byr o’r syniadau pwysig rydych wedi eu trafod yn eich gwaith gan greu casgliadau yn seiliedig ar y syniadau yr ydych wedi eu cyflwyno. Rhaid i chi sicrhau eich bod wedi ateb y cwestiwn yn uniongyrchol. Mae’n ddefnyddiol cysylltu eich casgliadau gyda theitl a deilliannau dysgu yr aseiniad.

Noder: Does DIM rhaid i chi ganolbwyntio eich ateb ar Dŷ Newton / Parc Dinefwr.  Gallwch naill ai ddefnyddio Tŷ Newton NEU ysgogiad arall ar gyfer DSY, e.e. ardal leol neu gyd-destun o’ch dewis. 

	CANLLAWIAU I FYFYRWYR WRTH GWBLHAU TASGAU



SYLWER: Mae’r canllawiau a nodir isod yn gysylltiedig â’r pum maen prawf asesu generig drosodd.

1. Sgiliau Ymgysylltu â Llenyddiaeth
Mae’n rhaid i’ch gwaith gael ei lywio a’i gefnogi gan ddeunydd ysgolheigaidd sy’n berthnasol i’r dasg/tasgau a osodwyd ac sy’n canolbwyntio arni/arnynt.    Dylech ddarparu tystiolaeth i ddangos eich bod wedi cael mynediad at ystod briodol o ffynonellau, a allai fod yn academaidd, yn llywodraethol a diwydiannol; gall y ffynonellau hyn gynnwys erthyglau cyfnodolion academaidd, gwerslyfrau, erthyglau newyddion cyfredol, dogfennau sefydliadol a gwefannau.   Dylech ystyried hygrededd eich ffynonellau; fel arfer mae cyfnodolion academaidd yn ffynonellau credadwy iawn, ond mae’n rhaid ystyried/dethol gwefannau’n ofalus iawn a dylid eu defnyddio’n gynnil.   Dylai unrhyw ffynhonnell a ddefnyddiwch fod yn gyfredol, a’r rhan fwyaf wedi’u cyhoeddi o fewn y pum mlynedd diwethaf, er y gall darnau arloesol/pwysig o waith yn y maes fod yn hŷn.   Rhaid i chi ddarparu tystiolaeth o’ch ymchwil/gwaith darllen eich hun trwy gydol eich gwaith, gan ddefnyddio system gyfeirnodi addas, yn cynnwys cyfeiriadau yn y testun ym mhrif ran eich gwaith a rhestr gyfeiriadau ar ddiwedd eich gwaith. 

Canllawiau penodol i'r asesiad hwn:  Defnyddiwch y deunydd darllen gorfodol ac a argymhellir ar nodweddion a gweithredu DSY yn yr ysgol gynradd a ddarperir ar Moodle, gan gymhwyso’r rhain i’ch trafodaeth.  Efallai y byddwch hefyd yn defnyddio ffynonellau perthnasol eraill yn annibynnol.  Gwnewch yn sicr eich bod yn cyfeirio gan ddilyn canllawiau cyfeirnodi y Brifysgol (Harvard).   Gallai dogfennaeth a chyhoeddiadau Llywodraeth Cymru neu Estyn o ran y cwricwlwm sy’n datblygu hefyd fod yn ddefnyddiol.

2. Sgiliau Gwybodaeth a Dealltwriaeth
Ar lefel 5, dylech allu dangos: gwybodaeth gadarn a dealltwriaeth feirniadol o gysyniadau ac egwyddorion sefydledig y maes pwnc a’r ffordd y mae’r egwyddorion hynny wedi datblygu; gwybodaeth am y prif ddulliau ymholi yn y ddisgyblaeth.  Mae  gwybodaeth yn ymwneud â’r ffeithiau, y wybodaeth a’r sgiliau rydych wedi’u caffael trwy eich dysgu.  Rydych yn arddangos eich dealltwriaeth trwy ddehongli ystyr y ffeithiau a’r wybodaeth. Golyga hyn fod arnoch angen dethol a chynnwys yn eich gwaith y cysyniadau, y technegau, y modelau, a’r theorïau ac ati sy’n briodol i’r dasg/tasgau a osodwyd.  Dylech allu esbonio’r damcaniaethau, cysyniadau ayyb, yn ystyrlon i ddangos eich dealltwriaeth.  Hefyd bydd eich marc/gradd yn amodol ar y graddau rydych yn arddangos eich gwybodaeth a’ch dealltwriaeth. 

Canllawiau penodol i'r asesiad hwn:  Mae angen i chi ddarparu esboniad clir o DSY fel strategaeth dysgu ac addysgu gyda nodweddion penodol y gellir eu hadnabod a’u trafod yn nhermau ei manteision a’i heriau yn yr ystafell ddosbarth cynradd/lleoliad.  Bydd y cyd-destunau DSY yn perthnasu i’r cyd-destunau penodol a nodweddion dysgu ac addysgu sy’n perthnasu i gyfleoedd gwyddoniaeth a thechnoleg a chyfleoedd yn ymwneud â phynciau’r dyniaethau. 

3. Sgiliau Gwybyddol a Deallusol
Dylech allu dadansoddi gwybodaeth yn feirniadol, a chynnig atebion i broblemau sy’n deillio o’r dadansoddi hwnnw, yn cynnwys gwerthuso’n feirniadol addasrwydd gwahanol ddulliau o ddatrys problemau.  Rhaid i’ch gwaith gynnwys tystiolaeth o feddwl rhesymegol, dadansoddol, gwerthuso a synthesis. Er enghraifft, archwilio a thorri gwybodaeth i lawr yn elfennau, gwneud casgliadau, casglu, cymharu a chyferbynnu gwybodaeth.  Ystyr hyn yw nid disgrifio ‘beth’ yn unig! Ond hefyd cyfiawnhau:  Pam? Sut? Pryd? Pwy? Ble? Ar ba gost? Rhaid i chi bob amser ddarparu cyfiawnhad/tystiolaeth ar gyfer eich dadleuon a’ch barn.  Mae darparu tystiolaeth eich bod wedi adfyfyrio ar syniadau pobl eraill yn y maes pwnc yn hanfodol os ydych am gyflwyno dadl resymegol a gwybodus o fewn eich gwaith.  Yn ogystal, dylech ddarparu tystiolaeth o’ch gallu i ffurfio barn gadarn a dadleuon argyhoeddiadol trwy ddefnyddio data a chysyniadau, ynghyd â dealltwriaeth o’r cyfyngiadau ar wybodaeth, a’r modd y mae hyn yn dylanwadu ar ddadansoddiadau a dehongliadau. Mae casgliadau cadarn, dilys yn hanfodol ac mae’n rhaid iddynt ddeillio o gynnwys eich gwaith.   Lle bo’n berthnasol, gellir cynnig atebion ac argymhellion amgen.

Canllawiau penodol i'r asesiad hwn: Mae angen i chi gyflwyno ymgysylltiad beirniadol gyda’r dystiolaeth academaidd fod DSY yn strategaeth arwyddocaol a chynhyrchiol i’w chymhwyso yn yr ysgol gynradd.  Hefyd mae angen i chi gyflwyno ymgysylltiad beirniadol gyda sgiliau ymholi a chysyniadau ar gyfer pynciau penodol a ddynodir, sy’n cael eu datblygu a’u hatgyfnerthu o ganlyniad i weithredu dull DSY gan ddefnyddio symbyliad neu thema a ddewiswyd.

4. Sgiliau Ymarferol
Ar lefel 5, dylech allu defnyddio ystod o dechnegau sefydledig o fewn y ddisgyblaeth, a chymhwyso cysyniadau ac egwyddorion gwaelodol y tu allan i’r cyd-destun lle y’u hastudiwyd yn gyntaf, gan gynnwys, pan fo’n briodol, cymhwyso’r egwyddorion hynny mewn cyd-destun cyflogaeth. Dylech allu dangos sut y mae’r cysyniadau a’r syniadau sy’n gysylltiedig â’r pwnc yn berthnasol i sefyllfaoedd yn y byd go iawn a/neu mewn cyd-destun penodol.  Sut maent yn gweithio’n ymarferol?  Byddwch yn defnyddio modelau, dulliau, technegau a/neu theorïau, yn y cyd-destun hwnnw, i asesu sefyllfaoedd presennol, efallai er mwyn llunio cynlluniau neu atebion i ddatrys problemau, neu i greu arteffactau, y gall rhai ohonynt fod yn greadigol.  Mae hyn yn debygol o gynnwys, er enghraifft,  defnyddio arteffactau, enghreifftiau ac achosion o’r byd go iawn, cymhwyso model o fewn sefydliad a/neu feincnodi un theori neu sefydliad yn erbyn rhai eraill yn seiliedig ar feini prawf penodedig.  Dylech ddangos ymwybyddiaeth o gyfyngiadau cysyniadau a theorïau wrth eu cymhwyso mewn cyd-destunau penodol.

Canllawiau penodol i'r asesiad hwn:  Mae angen i chi gynllunio prosiect DSY gan ddefnyddio cyd-destun neu thema o’ch dewis a chyflwyno cyfiawnhad dros eich ymagwedd at ddysgu ac addysgu a gefnogir gan drafodaeth feirniadol o’r dystiolaeth a geir yn y llenyddiaeth.  

5. Sgiliau Trosglwyddadwy ar gyfer Bywyd ac Arfer Proffesiynol 
Rhaid i’ch gwaith roi tystiolaeth o’r rhinweddau a’r sgiliau trosglwyddadwy angenrheidiol ar gyfer cyflogaeth sy’n gofyn am arfer cyfrifoldeb personol a gwneud penderfyniadau.   Mae hyn yn cynnwys dangos:  datblygiad proffesiynol i wella sgiliau presennol a chaffael cymwyseddau newydd a fydd yn eich galluogi i ymgymryd â chyfrifoldeb sylweddol o fewn sefydliadau; eich bod yn gallu cychwyn a chwblhau tasgau a gweithdrefnau, boed yn unigol a/neu’n gydweithredol; eich bod yn gallu defnyddio cyfryngau priodol i gyfleu gwybodaeth, dadleuon a dadansoddiad yn effeithiol ar amrywiaeth o ffurfiau i gynulleidfaoedd arbenigol ac anarbenigol; rhuglder mynegiant; eglurder ac effeithiolrwydd o ran cyflwyniad a threfn.  Dylai’r gwaith fod yn gydlynol ac wedi’i strwythuro’n dda o ran ei gyflwyniad a’i drefn.

Canllawiau penodol i'r asesiad hwn:  Dylech ddangos eich bod yn medru cyflwyno eich pwyntiau, meddyliau a myfyrdodau eich hunan mewn aseiniad ysgrifenedig clir a threfnus sydd wedi ei gyflwyno a’i ysgrifennu’n dda.  Fel darpar athro posib dylech sicrhau bod eich gwaith yn ramadegol gywir, gyda defnydd proffesiynol, manwl a chywir o iaith.  Dylai unrhyw atodiadau a ddarperir fod yn berthnasol ac yn cefnogi pwyntiau a wneir o fewn yr aseiniad.
[bookmark: cysill]






	
     FFURFLEN ADBORTH MYFYRWYR



Noda’r adran hon y graddau y mae’r meini prawf asesu yn cael eu harddangos gennych chi, sydd yn ei dro’n pennu’ch marc. Dangosir y marciau sydd ar gael ar gyfer pob categori sgiliau.  Bydd darlithwyr yn defnyddio’r lle a ddarperir i roi sylwadau ar gyflawniad y dasg/tasgau, gan gynnwys y meysydd hynny rydych wedi gwneud yn dda ynddynt a’r meysydd a fyddai’n elwa o gael eu datblygu/gwella.

	MEINI PRAWF ASESU GENERIG



	Lefel 5

	Yn unol â’r Framework for Higher Education Qualifications, ar ddiwedd Lefel 5 disgwylir y bydd myfyrwyr wedi datblygu gwybodaeth gadarn a dealltwriaeth feirniadol o’r cysyniadau a’r egwyddorion sefydledig yn eu maes astudiaeth, ac o’r modd y datblygwyd yr egwyddorion hynny.   Byddant wedi dysgu cymhwyso’r cysyniadau a’r egwyddorion hynny’n fwy eang y tu allan i’r cyd-destun lle y’u hastudiwyd yn gyntaf, gan gynnwys, pan fo’n briodol, cymhwyso’r egwyddorion hynny mewn cyd-destun cyflogaeth. Bydd ganddynt wybodaeth am y prif ddulliau ymholi yn y maes pwnc, a gallu i werthuso’n feirniadol ddulliau gwahanol o ddatrys problemau.  Byddant yn meddu ar ddealltwriaeth o'r cyfyngiadau ar eu gwybodaeth, a’r modd y mae hyn yn dylanwadu ar eu dadansoddiadau a’u dehongliadau.  Byddant yn gallu defnyddio ystod o dechnegau sefydledig i gychwyn ac ymgymryd â dadansoddiad beirniadol o wybodaeth, ac i gynnig atebion i broblemau sy’n deillio o’r dadansoddiad hwnnw. Byddant yn gallu cyfleu gwybodaeth, dadleuon a dadansoddiad yn effeithiol ar amrywiaeth o ffurfiau i gynulleidfaoedd arbenigol ac anarbenigol, a defnyddio technegau allweddol y ddisgyblaeth yn effeithiol.  Byddant yn gallu ymgymryd â hyfforddiant pellach, datblygu sgiliau cyfredol, ac ennill cymwyseddau newydd a fydd yn eu galluogi i dderbyn cyfrifoldebau sylweddol o fewn sefydliadau.  Bydd ganddynt y rhinweddau a’r sgiliau trosglwyddadwy angenrheidiol ar gyfer cyflogaeth sy’n gofyn am arfer cyfrifoldeb personol a gwneud penderfyniadau. 



	Lefel 5
	METHU
	METHU FFINIOL 
	BODDHAOL
(3ydd / Llwyddo)
	DA
(2.2 / Llwyddo)
	DA IAWN
(2.1 / Teilyngdod)
	RHAGOROL
(1af / Rhagoriaeth)
	EITHRIADOL
(1af / Rhagoriaeth)

	Categori 
	0-29%
	30-39%
	40-49%
	50-59%
	60-69%
	70-84%
	85-100%

	Ymgysylltu â llenyddiaeth
(yn cynnwys darllen, cyfeirnodi, arferion academaidd a gonestrwydd academaidd)  
	Fawr ddim neu ddim tystiolaeth o ddarllen a/neu mae dibyniaeth ar ffynonellau amhriodol. 
Safbwyntiau a chanfyddiadau ar y cyfan heb gefnogaeth ac yn anawdurdodol.
Defnyddir arferion cyfeirnodi mewn modd  anghydlynol neu ar y cyfan maent yn absennol. 
	Ymgysylltu gwael â darllen hanfodol.  Dim tystiolaeth o ddarllen ehangach.  Yn dibynnu ar ffynonellau amhriodol, a/neu yn defnyddio ffynonellau’n ddiofal. Yn ddibynnol iawn ar wybodaeth a gafwyd drwy gyswllt â’r dosbarth.  Defnydd anghyson a gwan o gyfeirnodi. 
	Ymgysylltu ag ystod gyfyngedig o ffynonellau perthnasol a chredadwy ar y cyfan. Peth esgeulustod a mân wallau. 
Arferion cyfeirnodi’n amlwg ond heb eu cymhwyso’n gywir nac yn gyson bob tro. 
	Ymgysylltu ag ystod briodol o lenyddiaeth, yn cynnwys ffynonellau a gyrchwyd yn annibynnol.  Rhywfaint o orddibyniaeth ar destunau.  Gall y cyfeirnodi ddangos mân anghywirdebau neu anghysonderau. 
	Ymgysylltu ag ystod eang o lenyddiaeth, yn cynnwys ffynonellau a gyrchwyd yn annibynnol. 
Detholiad o ffynonellau perthnasol a chredadwy.  Defnydd da iawn o gyfeirnodi, â fawr ddim/dim anghywirdebau neu anghysonderau.
	Ymgysylltu ag ystod helaeth o lenyddiaeth berthnasol a chredadwy.  Cymhwyso cyfeirnodi’n gyson gywir.  
	Ymgysylltu eithriadol ag ystod helaeth o lenyddiaeth berthnasol a chredadwy.  Sgiliau cyfeirnodi lefel uchel wedi’u cymhwyso’n gyson.

	Gwybodaeth a dealltwriaeth
(Gwybodaeth gadarn a dealltwriaeth feirniadol o’r cysyniadau a’r egwyddorion sefydledig yn eu maes astudiaeth; gwybodaeth am y prif ddulliau ymholi yn y ddisgyblaeth.) 
	Bylchau mawr yn y wybodaeth gyda dealltwriaeth anfoddhaol, anfeirniadol o’r deunydd pwnc.  Llawer o ddeunydd amherthnasol.   Anghywirdebau sylweddol. Dealltwriaeth ddiffygiol iawn o’r prif ddulliau ymholi yn y ddisgyblaeth. 
	Gwybodaeth ddarniog, gyda dealltwriaeth feirniadol arwynebol yn unig.  Rhai anghywirdebau sylweddol a/neu ddeunydd amherthnasol.   Dealltwriaeth anghyflawn neu rannol ddiffygiol o’r prif ddulliau ymholi yn y ddisgyblaeth. 
	Gwybodaeth a dealltwriaeth feirniadol gyfyngedig ond digonol o’r cysyniadau a’r egwyddorion sefydledig yn y maes pwnc, gydag ychydig o fylchau yn y dewis o ddeunydd.  Dealltwriaeth feirniadol gyfyng o’r prif ddulliau ymholi.  
	Mae’r wybodaeth yn weddol fanwl a chywir.  Dealltwriaeth feirniadol dda o’r cysyniadau a’r egwyddorion sefydledig a’r prif ddulliau ymholi, gyda mân fylchau yn y dewis o ddeunydd. 
	Mae’r wybodaeth yn weddol helaeth.   Arddengys ddealltwriaeth feirniadol gymwys iawn o gysyniadau ac egwyddorion sefydledig y pwnc a’r prif ddulliau ymholi.   Gwybodaeth eang a manwl. 
	Gwybodaeth fanwl, ragorol a dealltwriaeth feirniadol iawn o gysyniadau ac egwyddorion sefydledig y pwnc a’r prif ddulliau ymholi.  
	Gwybodaeth eithriadol o fanwl, a dealltwriaeth feirniadol ragorol o gysyniadau ac egwyddorion sefydledig y pwnc a’r prif ddulliau ymholi.  Gall fynd y tu hwnt i theorïau sefydledig. 

	Sgiliau gwybyddol a deallusol 
(Gwerthuso a dadansoddi cysyniadau ac egwyddorion mewn modd beirniadol; dadl a barn; y cyfyngiadau ar eu gwybodaeth, a’r modd y mae hyn yn dylanwadu ar eu dadansoddiadau a’u dehongliadau.) 
	Gwaith hollol neu bron yn hollol ddisgrifiadol.  Fawr ddim neu ddim gwerthuso a dadansoddi cysyniadau ac egwyddorion mewn modd beirniadol. 
Wedi methu datblygu dadleuon, gan arwain at farn afresymegol neu annilys.  Cyffredinoliadau neu farn heb sail, wedi’u gwneud heb ddefnyddio unrhyw dystiolaeth gredadwy.

	Gwaith disgrifiadol ar y cyfan, gyda defnydd arwynebol o werthuso a dadansoddi  cysyniadau ac egwyddorion mewn modd beirniadol.  Datblygu gwan ar ddadleuon a barn.  Derbynnir gwybodaeth yn anfeirniadol, defnyddia ddatganiadau cyffredinol heb fawr o dystiolaeth a barn heb sail.  Syniadau weithiau’n afresymegol ac yn gwrthddweud ei gilydd.
	Ymgais cyfyngedig at werthuso a dadansoddi cysyniadau ac egwyddorion mewn modd beirniadol, gan dueddu tuag at ddisgrifio. 
Peth tystiolaeth i gefnogi dadleuon a barn  ond gall y rhain fod heb eu datblygu’n ddigonol, ag ychydig o anghysondeb / camddehongli neu wedi methu cydnabod yn llawn y cyfyngiadau ar wybodaeth. 


	Rhywfaint o werthuso a dadansoddi cysyniadau ac egwyddorion mewn modd beirniadol, er ei fod yn ddisgrifiadol mewn mannau.  
Ymwybyddiaeth gynyddol o’r cyfyngiadau ar eu gwybodaeth a’u gallu i ddefnyddio tystiolaeth i gefnogi’r ddadl er gyda thuedd i daeru / datgan barn yn hytrach na dadlau ar sail rheswm a thystiolaeth. 
Dadleuon dilys a barn resymegol ar y cyfan.  
	Gwerthuso a dadansoddi cysyniadau mewn modd beirniadol, cadarn.  Yn ddethol o ran ystod y dystiolaeth a ddefnyddir ac yn cyfuno yn hytrach na disgrifio.  Gallu i ddyfeisio dadleuon sy’n dangos ymwybyddiaeth o safbwyntiau gwahanol, ac i ddefnyddio tystiolaeth mewn modd argyhoeddiadol i gefnogi barn briodol a dilys.  
	Gwerthuso a dadansoddi cysyniadau ac egwyddorion mewn modd beirniadol, rhagorol gan arwain at ddadleuon a barn rhesymegol a rhesymedig ar sail tystiolaeth.  Cydnabyddiaeth eglur o safbwyntiau eraill ac ymwybyddiaeth gref o'r cyfyngiadau ar eu gwybodaeth. 
Gallu i feddwl yn annibynnol ac i ‘weld y tu hwnt i’r cwestiwn', gan awgrymu rhywfaint o afael ar y maes a’r cysyniadau ehangach.  
	Gwerthuso a dadansoddi cysyniadau ac egwyddorion mewn modd beirniadol, eithriadol.  Defnyddia dystiolaeth yn eithriadol o dda i gysylltu syniadau, a chefnogi dadleuon a barn rhesymegol ac argyhoeddiadol iawn.  Tystiolaeth o feddwl yn annibynnol a gallu i ‘weld y tu hwnt i’r cwestiwn', gan awgrymu gafael eglur ar y maes a’r cysyniadau ehangach.   Cydnabyddiaeth dreiddgar o'r cyfyngiadau ar eu gwybodaeth, a’r modd y mae hyn yn dylanwadu ar eu dadansoddiadau a’u dehongliadau. 

	Sgiliau ymarferol
(Cymhwyso cysyniadau ac egwyddorion gwaelodol sylfaenol yn fwy eang y tu allan i'r cyd-destun lle y’u hastudiwyd yn gyntaf; defnyddio ystod o dechnegau sefydledig; cynnig atebion i broblemau sy’n deillio o’r dadansoddiad.)
	Defnydd cyfyngedig, neu ddim defnydd o ddulliau sefydledig, deunyddiau, offer a/neu dechnegau.
Fawr ddim neu ddim gwerthfawrogiad o gyd-destun y cymhwyso. 
Dealltwriaeth gyfyngedig o gymhwyso theori i arfer neu o wneud cysylltiadau priodol rhwng y ddau. 
Sgiliau datrys problemau gwan iawn y tu allan i’r cyd-destun lle y’u hastudiwyd yn gyntaf.  
	Cymhwyso dulliau sefydledig, deunyddiau, offer a/neu dechnegau mewn modd elfennol ond heb ystyriaeth na chymhwysedd. Gwerthfawrogiad diffygiol o gyd-destun y cymhwyso. 
Dealltwriaeth wan o gymhwyso theori i arfer, gyda thystiolaeth achlysurol yn unig o wneud cysylltiadau priodol rhwng y ddau.  Sgiliau datrys problemau gwan y tu allan i’r cyd-destun lle y’u hastudiwyd yn gyntaf.  


	Ymwybyddiaeth ddigonol o ddulliau sefydledig, deunyddiau, offer a/neu dechnegau ac yn  cymhwyso’r rheini mewn modd priodol ar y cyfan.
Gwerthfawrogiad sylfaenol o gyd-destun y cymhwyso.  Gwybodaeth a dealltwriaeth ddamcaniaethol wedi’u cymhwyso’n ymarferol, ond heb wneud cysylltiadau rhesymegol rhwng y ddau bob tro. 
Gall ddynodi problemau a chynnig atebion sylfaenol y tu allan i’r cyd-destun lle y’u hastudiwyd yn gyntaf.  
	Cymhwyso dulliau sefydledig, deunyddiau, offer a/neu dechnegau mewn modd da a phriodol.
Gwerthfawrogiad eglur o gyd-destun y cymhwyso.  Cymhwyso theori i arfer mewn modd cyson, cywir a rhesymegol ar y cyfan, gan wneud cysylltiadau priodol rhwng y ddau. 
Gall ddynodi problemau a chynnig atebion priodol ar y cyfan y tu allan i’r cyd-destun lle y’u hastudiwyd yn gyntaf. 
	Cymhwyso ystod o ddulliau sefydledig, deunyddiau, offer a/neu dechnegau mewn modd da iawn.
Ystyriaeth dda iawn o gyd-destun y cymhwyso, gyda mewnwelediad treiddgar.   Cymhwyso theori i arfer mewn modd cyson, cywir a rhesymegol, gan wneud cysylltiadau priodol rhwng y ddau.  Gall ddynodi problemau a chynnig atebion priodol y tu allan i’r cyd-destun lle y’u hastudiwyd yn gyntaf. 
Tystiolaeth o rywfaint o greadigrwydd.  
	Cymhwyso ystod o ddulliau sefydledig, deunyddiau, offer a/neu dechnegau mewn modd uwch.
Mae cyd-destun y cymhwyso yn ystyriol ac yn dreiddgar. 
Cymhwyso theori i arfer mewn modd cyson, cywir a rhesymegol, gan wneud cysylltiadau datblygedig rhwng y ddau.  Gall ddynodi problemau a chynnig atebion creadigol, rhagorol y tu allan i’r cyd-destun lle y’u hastudiwyd yn gyntaf.  
	Lefelau eithriadol o sgiliau cymhwyso a defnyddio gan ddefnyddio dulliau sefydledig, offer a/neu dechnegau.   Cymhwyso theori i arfer mewn modd cyson, cywir a rhesymegol, gan wneud cysylltiadau datblygedig iawn rhwng y ddau.  Gall ddynodi problemau arferol ac anarferol a chynnig atebion creadigol, eithaf soffistigedig y tu allan i’r cyd-destun lle y’u hastudiwyd yn gyntaf.  

	Sgiliau trosglwyddadwy ar gyfer bywyd ac arfer proffesiynol
(Cyfleu’n effeithiol ar amrywiaeth o ffurfiau i gynulleidfaoedd arbenigol ac anarbenigol; y rhinweddau a’r sgiliau trosglwyddadwy angenrheidiol ar gyfer cyflogaeth sy’n gofyn am arfer cyfrifoldeb personol a gwneud penderfyniadau.)
	Cyfrwng cyfathrebu yn amhriodol neu wedi’i gam-gymhwyso.
Mae’r gwaith wedi’i strwythuro’n wael, yn ddi-drefn, a/neu wedi’i fynegi’n ddryslyd.  Defnydd gwan iawn o iaith a/neu arddull amhriodol iawn.  Wedi methu gweithio’n effeithiol yn rhan o grŵp. Fawr ddim neu ddim tystiolaeth o’r sgiliau ar gyfer cyflogaeth sy’n gofyn am arfer cyfrifoldeb personol a gwneud penderfyniadau.


	Cyfrwng cyfathrebu wedi’i ddylunio’n wael a/neu ddim yn addas at y gynulleidfa. 
Mae’r gwaith wedi’i gyflwyno’n wael mewn modd di-gyswllt.  Mae wedi’i strwythuro’n llac, ac ar brydiau’n anghydlynol, a gwybodaeth a syniadau wedi’u mynegi’n wael yn aml.  Defnydd gwan o iaith a/neu arddull amhriodol.  Ymagwedd ddiffygiol at waith grŵp, gan fodloni rhwymedigaethau rhannol i eraill yn unig.  Tystiolaeth gyfyngedig o’r sgiliau ar gyfer cyflogaeth sy’n gofyn am arfer cyfrifoldeb personol a gwneud penderfyniadau.
	Gall gyfathrebu mewn cyfrwng sy’n addas ar gyfer y gynulleidfa ond gyda lle i wella. 
Cyflwyniad a strwythur yn drefnus ar y cyfan, lle mynegir syniadau / cysyniadau perthnasol mewn modd rhesymol.  Gall fod diffyg cydlyniad mewn mannau yn y gwaith.  Gall weithio fel rhan o grŵp, gan fodloni’r rhan fwyaf o’r rhwymedigaethau i bobl eraill ond efallai gyda chyfranogiad cyfyngedig mewn gweithgareddau grŵp. 
Arddengys y sgiliau sylfaenol ar gyfer cyflogaeth sy’n gofyn am arfer cyfrifoldeb personol a gwneud penderfyniadau, gyda rhai meysydd o fân wendid. 
	Gall gyfathrebu’n effeithiol mewn cyfrwng sy’n addas ar gyfer y gynulleidfa, ond gall fod â mân wallau.
Mae’r gwaith yn gydlynol a threfnus ar y cyfan, mewn strwythur addas ac ar y cyfan mae wedi’i fynegi’n eglur.  Gall weithio’n effeithiol yn annibynnol a/neu fel rhan o dîm, gyda chyfraniadau eglur at weithgareddau grŵp. 
Arddengys y sgiliau ar gyfer cyflogaeth sy’n gofyn am arfer cyfrifoldeb personol a gwneud penderfyniadau, gyda rhai meysydd o gryfder a rhai o fân wendid. 
	Gall gyfathrebu’n dda, yn hyderus ac yn gyson mewn cyfrwng sy’n addas ar gyfer y gynulleidfa.
Mae’r gwaith yn gydlynol, yn rhugl, wedi’i strwythuro’n dda ac yn drefnus.  Gall weithio’n dda iawn yn ymreolaethol a/neu fel rhan o dîm, gyda chyfraniadau da iawn at weithgareddau grŵp. 
Arddengys sgiliau da iawn ar gyfer cyflogaeth sy’n gofyn am arfer cyfrifoldeb personol a gwneud penderfyniadau, gyda mân wendid  achlysurol yn unig. 
	Gall gyfathrebu’n broffesiynol, yn hyderus ac yn gyson mewn cyfrwng sy’n addas ar gyfer y gynulleidfa.
Mae’r gwaith yn gydlynol, yn rhugl iawn ac wedi’i gyflwyno’n fedrus. Gall weithio’n ymreolaethol gyda menter.  Lle bo’n berthnasol gall weithio’n broffesiynol o fewn tîm, gan ddangos sgiliau arwain fel y bo’n briodol, gan fodloni ymrwymiadau. Arddengys sgiliau rhagorol ar gyfer cyflogaeth sy’n gofyn am arfer cyfrifoldeb personol a gwneud penderfyniadau, gydag awydd i ddatblygu ymhellach.  

	Gall gyfathrebu gyda lefel eithriadol o uchel o broffesiynoldeb, sy’n addas iawn ar gyfer y gynulleidfa. 
Mae’r gwaith yn eithriadol o gydlynol, yn rhugl iawn ac wedi’i gyflwyno’n broffesiynol. Gall weithio’n eithriadol o dda o fewn tîm, gan ddangos sgiliau arwain. Arddengys sgiliau eithriadol ar gyfer cyflogaeth sy’n gofyn am arfer cyfrifoldeb personol a gwneud penderfyniadau gydag awydd i ddatblygu ymhellach.  

